बहुत दर्द सहा, पर हिम्मत नहीं छोड़ी; धर्मशाला SDM शिल्पी बेक्टा PHD और बैंक की नौकरी छोड़ HAS बनीं
अंतर्राष्ट्रीय महिला दिवस के अवसर पर हम आपको बता रहे हैं, एक महिला अफसर की कहानी, जिन्होंने कैंसर का दर्द सहा, लेकिन हिम्मत नहीं छोड़ी।
अंतर्राष्ट्रीय महिला दिवस के अवसर पर हम आपको बता रहे हैं, एक महिला अफसर की कहानी, जिन्होंने कैंसर का दर्द सहा, लेकिन हिम्मत नहीं छोड़ी। इनका नाम है हिमाचल प्रदेश के कांगड़ा जिले के धर्मशाला शहर की SDM शिल्पी बेक्टा, जो ब्रेस्ट कैंसर सर्वाइवर हैं।
शिल्पी बेक्टा ने समय रहते ब्रेस्ट कैंसर का इलाज कराया और आज वह एकदम स्वस्थ हैं। उन्हें ब्रेस्ट कैंसर हुए 5 साल हो गए हैं। ब्रेस्ट कैंसर के प्रति जागरुकता न होने की वजह से किसी और महिला को उनके जैसी परेशानी न हो, इसके लिए शिल्पी बेक्टा अपने अनुभवों के जरिए महिलाओं को इस बीमारी के प्रति जागरूक कर रहीं हैं और ब्रेस्ट कैंसर मरीजों का हौसला बढ़ाने का काम कर रही हैं।
शिल्पी बताती हैं कि सबसे ज्यादा जरूरी होता है बीमारी के प्रति अवेयरनेस। हिमाचल सरकार द्वारा वर्ष 2018 में लगाए गए अवेयरनेस कैंप को उन्होंने अटेंड किया था, जिसमें बॉडी एग्जामिनेशन के बारे में बताया गया। इस दौरान मैंने महसूस किया कि बाजू की तरफ अबनॉर्मल ग्रोथ है। जब मैंने जांच करवाई तो पता चला कि मैं ब्रेस्ट कैंसर से पीड़ित हूं। एक बार तो यह सुनकर होश उड़ गए थे।
मन स्ट्रॉन्ग तो कुछ भी अंसभव नहीं
शिल्पी बताती हैं कि जब मुझे अचानक ही कैंसर डिटेक्ट हुआ तो परिवार मायूस हुआ। PGI चंडीगढ़ में इलाज कराया। बीमारी से जूझते हुए परिवार ने उन्हें सबसे ज्यादा सपोर्ट दिया। इलाज़ के दौरान कीमो, सर्जरी और रेडिएशन होता है, जिससे बॉडी पर काफी असर होता है। फिजिकली, इमोशनली और साइकोलॉजिकली भी, जिससे उबरने के लिए व्यायाम, प्राणायाम, योग और मेडिटेशन का सहारा लिया।
मन के हारे हार मन के जीते जीत, तो जब तक मन स्ट्रॉन्ग नहीं होगा, क्लियर नहीं होगा, तब तक आप कुछ नहीं कर पाएंगे। मेरा मानना है कि मन से शुरुआत होगी, तभी मैनिफेस्ट होगा। जब ऑन्कोलॉजी टीम द्वारा बताए गए ट्रीटमेंट को पूरी तरह फॉलो किया तो इस बीमारी से उबरने की बहुत बड़ी वजह अपनी सकारात्मक सोच लगी। इस तरह मैंने कैंसर को मात दी और उसके बाद अफसर बनने का संकल्प लिया।
बिना कोचिंग के HAS एग्जाम क्रैक किया
शिल्पी बेक्टा ने जनसेवा की ललक और जनता-प्रशासन के बीच की खाई को मिटाने के लिए PHD और बैंक पीओ की नौकरी छोड़ HAS की राह चुनी। उन्होंने बिना कोचिंग लिए वर्ष 2012 में HAS परीक्षा पास की। वह शिमला जिले के कोटखाई की रहने वाली हैं। उनके पिता एनसी बेक्टा आबकारी विभाग के अतिरिक्त आयुक्त के पद से सेवानिवृत्त हुए हैं।
मां कांता बेक्टा बैंक मैनेजर के पद पर कार्यरत हैं। शिल्पी इससे पूर्व निचार में बतौर विकास खंड अधिकारी सेवाएं दे चुकी हैं। शिल्पी बेक्टा की प्रारंभिक शिक्षा कुल्लू जिले के सरकारी स्कूल में हुई। 10वीं धर्मशाला के निजी स्कूल और 11वीं-12वीं डीएवी चंडीगढ़ से की। इसके बाद पंजाब यूनिवर्सिटी से 5 साल माइक्रो बायोलॉजी ऑनर्स के बाद दिल्ली यूनिवर्सिटी में PHD में दाखिला लिया।
PHD छोड़कर HAS परीक्षा की तैयारी की। केनरा बैंक में बतौर PO चयनित भी हुईं। करीब 7 दिन तक बैंक में काम भी किया। इसी दौरान HAS परीक्षा उत्तीर्ण कर 6 माह की ट्रेनिंग के बाद शिल्पी ने निचार में BDO के पद पर सेवाएं दीं।
शिक्षित होकर आगे बढ़ें महिलाएं
शिल्पी कहती हैं कि महिलाएं तो खुद ही शक्ति स्वरूप हैं। एक महिला पूरे परिवार का ध्यान रखती है, खुद का भी ध्यान रखे। परिवार का ध्यान रखते- रखते अपना ध्यान रखना न भूलें। अपना मानसिक संतुलन, अपने बच्चों की परवरिश और समाज के प्रति आप क्या योगदान दे सकते हैं, इन चीजों का भी ध्यान रखें। नारी सशक्त है, इसे न भूलें। पढ़े पढ़ाएं और कानून व नियमों का पालन करें।